Landverhuising tot Nagedagtenis aan Jan van Riebeek.
Volgens ons in die pers te lees gekry het, is invloedryke Nasionaliste in Johannesburg besig met die uitvoering van 'n plan tot bevordering van landverhuising van Europeane na Suid-Afrika. Die sal glo heet: 'Landverhuising tot Nagedagtenis aan Jan van Riebeek,' die grondvester van die Dietse Afrikanervolk. 'n Aanvang sal gemaak word met die opening van ten minste twee kantore: in Nederland en in Londen. Die oprigters het die oog op die versterking van die blanke bevolking van Suid-Afrika met mense van 'n beskeie inkome en 'van die stand van ons geëerde voorvaders.' Aan dié mense sal hulp verleen en raad verskaf word wat betref die verkryging van grond in Suid-Afrika. Die vereniging het egter niks te maak met die koop en verkoop van grond en dus geen geldelike belang by die saak nie. In alle provinsies sal afdelings van die vereniging ingerig word tot bevordering van die beoogde doel.
Hierdie berig is ongetwyfeld van baie groot belang en die behoorlike uitvoering van die plan sal beslis die versterking van die Dietse bevolking in die hand werk. Die feit, dat dit 'n politieke kleur skyn te hê, omdat dit van die Nasionaliste afkomstig sou wees, doen aan die waarde van die saak niks af nie. Dit is vir Groot-Nederlanders eerder 'n rede vir verheuging, omdat dit 'n sekere waarborg inhou, dat die Dietse bestanddeel van die landverhuisers nie die geringste in aantal sal wees nie.
Suid-Afrika het beslis behoefte aan versterking van sy blanke bevolking met goeie boustof Die Afrikanervolk het behoefte aan nuwe Dietse bloed. Veel armoede is daar seker en daar is mense wat nuwe aankomelinge uit Europa liewers nie sal sien nie, omdat hulle die stryd om die bestaan kan kom verswaar. Maar ek glo, dat vars werkkragte die volkslewe sal aanwakker en eerder 'n kans staan om werkgeleentheid te bewerkstellig dan anders om. Grond is daar genoeg in Suid-Afrika vir nog baie mense en deur toepassing van beter wetenskaplike bebouing kan veel van die tans bewerkte grond self ook nog aan meer mense 'n goeie stuk brood verskaf. Bowedien is die fabrieksnywerheid van Suid-Afrika nog maar in sy kinderskoene Op hierdie gebied lê daar nog 'n wye verskiet voor ons ope. Mense wat kan aanpak en volhard, sal sowel in die fabriek as op die plaas nie van honger hoef om te kom nie. Maar die belangrykste vir Suid-Afrika is ongetwyfeld die landbou en ek hoop van harte, dat hierdie nywerheid ver en lang bo alle andere daar die oorwig sal behou. Dit is in belang van die Afrikanervolk. Die geestelike waarde van 'n oordeelkundige bevordering van landverhuising staan vir my hoër dan die stoflike. Die sielkundige toestand van 'n baie groot deel van die Afrikanervolk laat veel te wense oor, wat die oorsake daarvan ook al mag wees. Die Arme-Blankedom het sy stoflike, maar ook sy geestelike oorsake. Die redmiddels moet die geestelike ook nie voorbysien nie. Verlewendiging van kulturele lewe is nodig, vernuwing van geeskrag is onmisbaar. Nuwe inwoners uit die vreemde, veral natuurlik van ons eie stam en taal, sal aan dié verlewendiging en vernuwing in sterke mate meewerk. Nuwe bloed van 'n goeie gehalte sal ons volkskrag ten goede kom.
Mag die nagedagtenis van Jan van Riebeek deur die werk van hierdie aard na waarde geëer word!
Nou met bowestaande hang same die oprigting van die Eenheidsbond, waarvoor 'n oprigtingsvergadering verlede maand in Johannesburg gehou is. Die doel is om werkloosheid, armoede en alle moontlike verskynsels van ellende te bestry deur verskaffing van voorligting aangaande werkgeleentheid, die aanwending van pogings tot verheffing van die lewenspeil en die bewys van die waardigheid van eerlike arbeid. Die Bond ywer ook vir die aankweking van stamtrots en die samehorigheidsgevoel van die blanke in Suid-Afrika teenoor die swarte en die gele gevare wat by die dag meer dreig.
Dr. H.D. van Broekhuizen wat ook die woord op die vergadering gevoer het, het o.a. gesê:
'Ons moet samenstaan, wat ons politieke gevoelens ook al mag wees, om toe te sien, dat elke witman, vrou en kind in ons land hulle stukkie kos en kleding het. As ons hierin nie kan slaag nie, dan is daar iets verrots in ons staat. Die Eenheidsbond stel homself dan ook juis ten doel om vir ons mense werk te verskaf.... Gesong moet word, dat ons mense op die land terugkom..... Die Bond strewe daarna om die welsyn van ons land en volk te verseker'.
Daar is 'n toekoms vir ons land en vir ons volk, glo Dr. van Broekhuizen, maar dan mag ons nie met hande oormekaar bly stilsit nie.
Hy het gelyk. Maar by gemoedsbeweging alleen mag dit ook nie bly nie.
Hierdie twee bewegings kan, en ons hoop hulle sal, belangryke werk verrig tot bevordering van ons Dietse ideale.